" Пет звезди " - от антиваксъри до задължителна ваксина за COVID ? Преди години позицията на италианското движение беше срещу ваксините като цяло , но днес нагласите са други Италия беше първата европейска държава , която видя препълнени болниците си с болни от COVID и за много хора в страната ваксината е надежда за справяне с пандемията от коронавируса , пише европейското издание Politico . Но в същото време италианците са едни от най - големите скептици срещу ваксините по принцип . Това противоречие в голяма степен засяга една от управляващите партии в страната - популисткото движение " Пет звезди " . Още през 1998 година лидерът на движението Бепе Грило изказа съмнение за ползата от ваксинациите по време на телевизионно предаване на живо . През годините тази нагласа сред лидерите на партията се запази . " В някои случаи ваксините са полезни . Но в други случаи виждаме , че те се правят изцяло в полза на фармацевтичните компании , не в интерес на гражданите " , коментира Паола Таверна , зам . - председател на долната камара на италианския парламент през 2015 година . През 2018 година тя засили антиваксърската си позиция , изтъквайки , че " неваксинираното дете е здраво дете " . Все пак " Пет звезди " смекчи тона още преди появата на коронавируса . Самата Таверна заяви няколко месеца след коментара си за неваксинираните деца , че повече няма да говори по темата . Грило пък подписа " алианс за наука " с вирусолога Роберто Буриони . Днес " Пет звезди " подкрепя изцяло ваксината срещу коронавируса и представители на партията са категорични , че тя е решение за излизане от здравната криза . През декември страната отново е на челна позиция по смъртност от вируса в Европа . Невъзможността на правителството да управлява втората вълна на заболяването в страната вече тежи доста върху популярността му . Смяната на мнението на лидерите на " Пет звезди " е съществена - зам . - министърът на здравеопазването Пиерпаоло Силери например се обяви за задължителна ваксинация срещу коронавирус . Това е голям завой за Силери , който през 2019 година настояваше за смекчаване на правилата , които не допускат неваксинирани деца да учат в училищата в страната . Новите настроения не се харесват на болшинството партийни членове и обещават доста вътрешни битки . Като цяло италианците са много скептични към новите ваксини - всеки пети отказва да се ваксинира срещу коронавируса . Половината от хората , които все пак ще се ваксинират , пък предпочитат да изчакат малко . Италианците , заедно с французите и румънците , са най - активните антиваксъри в Европа .